**BEIRNIADAETH TLWS Y CERDDOR**

**EISTEDDFOD DUR A MOR 2025**

**Beirniaid: Eilir Owen Griffiths a Carwyn Jones**

Beirniaid: Eilir Owen Griffiths a Carwyn Jones

Daeth un a’r ddeg darn i law, ac mae’n falch gen i ddweud y bod pob un ohonynt yn dangos addewid. Roedd hi’n amlwg bod gwahaniaeth mawr rhwng profiad cyfansoddi yr ymgeiswyr ond roedd rhinweddau da ym mhob darn. Cawsom weithiau o bedwarawd cyrn i ganeuon pop a oedd yn gosod her i ni fel beirniaid i gymharu a dod i benderfyniad. Yn sicr hoffwn annog y rhai na ddaeth i’r brig, i ddyfal barhau a datblygu eu llais cerddorol eu hunain, ac yn fwy na dim gwrando ar gymaint o gerddoriaeth amrywiol a sy’n bosib i ehangu eu gorwelion cerddorol.

Ar ôl pori trwy’r sgorau a gwrando ar y traciau sain daeth Carwyn a minnau at ein gilydd i drafod, a hoffwn nodi gymaint y mwynheais y sgwrs yn ei gwmni ac ar y cyfan roeddem yn eithaf cytûn. Un peth oedd yn sicr yn bwysig i’r ddau ohonom oedd gweld gallu’r cyfansoddwyr i ddweud stori trwy’r gerddoriaeth a mynd a ni ar daith gerddorol.

Cwpl o bethau cyffredinol i’r cyfansoddwyr ystyried yw sut y maent yn cyflwyno eu sgorau. Mae gofyn i rai cyfansoddwyr ystyried  sut i rhoi cyfarwyddiadau i'r offerynwyr chwarae pob nodyn. Y deinameg, y brawddegu – popeth. Fel arweinydd mae cael sgôr llawn cyfarwyddiadau clir yn sicrhau perfformiad mwy cyflawn o ddisgwyliadau’r cyfansoddwr. Ac er yn defnyddio meddalwedd, rhaid gwneud yn siwr fod yr hyn yr ydych yn ei ysgrifennu yn chwaradwy.

Felly daeth Carwyn  a minau i’r canlyniad fod tri dosbarth.

Roedd y trydydd dosbarth yn cynnwys **Y Cerddor, Horn Guy 53,** a **Myfanwy.** Pob un o’r rhain yn effeithiol ac yn arddangos peth creadigrwydd. Casgliad o themâu byrion o dan y teitl ‘Y Gwanwyn’ gawn gan **Y Cerddor**.  Dewis diddorol o offerynnau a'r cyfansoddwr yn dangos dealltwriaeth da o’i gofynion. Teimlo nad oes datblygiad llawn o’r briwsion syniadau yma ac angen mwy o ystyriaeth i farciau deinameg.

Ysgrifenodd **Myfanwy** gân effeithiol gyda strwythur addas ac wedi’i  drefnu i’r offerynnau yn hyfryd. Roeddem yn teimlo mai darn sy'n gofyn am eiriau i’w canu yw hon mewn gwirionedd, ac felly yn teimlo yn anghyflawn. Credwn gall y cyfansoddwr yma fod yn llawer mwy mentrus.

Ymlaen at Rondo in C gan **Horn Guy 53,** darn byr iawn i bedwarawd corn ffrenig a fyddai’n addas ar gyfer ffilm yw hon. Yn amlwg, mae’r cyfansoddwr yn deall ysgrifennu i’r corn ffrenig a gwelwn ysgrifennu idiomatig iawn a defnydd da o ddeinameg eithafol yr ensemble. Ond eto, diffyg datblygiad o syniadau/themâu i arddangos creadigrwydd y cyfansoddwr.

Yn yr ail ddosbarth mae **Tatws, Hirnant, Morlo, a Nant y Wrach.**

Mae cyfansoddiad **Tatws** yn ddifyr dros ben ar gyfer cyfuniad o offerynnau taro. Nid oedd sgôr ond credu bod dwy farimba a thympanau sydd yma. Mae’n dangos cryn ddawn creadigrwydd ac yn llwyddo i symud yn effeithiol o un syniad i’r llall.

Yn nghyfansoddiad **Hirnant** gyda’r teitl *Dracula* cawn ysgrifennu manwl iawn ar gyfer llinynnau. Dewis heriol o gywair yma, byddai trawsgyweirio lawr dim ond un semi-tone yn gwneud byd o wahaniaeth i'r chwaraewyr ac i'r offerynnau. Byddai’n hyfryd clywed mwy o ddatblygiad o'r syniadau yma, neu rhyw ail destun yn cael eu ychwanegu. Efallai nad oedd y themâu ddigon brawychus i adlewyrchu y teitl.

*Gorymdaith Cilmeri*oedd cyfansoddiad **Morlo** ar gyfer pumawd pres. Roedd y cyfansoddwr yn amlwg yn gwybod sut i ysgrifennu ar gyfer yr offerynnau, ac roedd crefft i’w weld yn natblygiad yr un syniad cerddorol mewn ffyrdd amrywiol i greu darn difyr.Ond doedd dim wir newydd-deb yma. Defnydd da iawn o farciau deinameg, ond angen ychydig fwy o gyfeiriad ar y chwaraewyr or rhan brawddegu'r gerddoriaeth, ac *articulation.* Ychydig yn saff oedd yr ieithwedd harmonig a rhythmig yma.

Roeddem ni’n dau wedi mwynhau gwrando ar ddarn **Nant y Wrach** yn fawr iawn. Gwelwyd yma threfnydd cerddorfaolaeddfed iawn. Dyma ddarn a fyddai’n gweddu i fyd gemau cyfrifiadurol. Llawer o greadigrwydd a phersonoliaeth a oedd yn mynd a ni ar daith gerddorol a creu lluniau wrth wrando. Braf fyddai gweld sgôr gan i ni amau fod côr yn y gwead a oedd ddim yn y canllawiau.

Ac nawr y dosbarth cyntaf. Nid oedd Carwyn a minnau yn hollol gytûn ar ein dewis o’r darnau yn y tir uwch. Carwyn yn ffafrio **Rwmianec, Mustav Gahler** a **Hydref** a minnau yn cynnig **Rwmianec, Mustav Gahler** a **Deni Swdl.** Felly penderfynom osod y pedwar yn y dosbarth cyntaf, ond wrth gwrs roedd rhaid penderfynu ar dri!

Cyfansoddwr arbrofol yw **Hydref,** braf gweld sgôr graffeg llawn cyfarwyddiadau. Er nad oedd yr hyn oedd yn cael ei gyflwyno yn newydd i ni, roedd hi’n wych gweld y cyfansoddwr yma yn mentro i’r byd hwn. Gyda darn fel hyn mae gofyn am llawer o ddrama gan y perfformiwr, felly braf gweld "maniacally, with the appearance of calm...". Rhaid ysgrifennu'n llawrydd pan yn bod yn greadigol gyda nodiadau, ond pan yn ysgrifennu'n llawrydd, mae eisiau bod yn hynod o fanwl a clir (byddai gwerth i’r cyfansoddwr yma edrych ar waith Sean Quinn). Gall *"muted on the bare metal",* *"rapid and random"* a *"indicated pitch"* gal mwy o fanylder a chyfarwyddiadau. Daethom i’r canlyniad fod y darn hwn yn teimlo fwy fel ymarferiad yn hytrach na darn cyflawn a gorffenedig.

**Deni Swdl** – Dyma gyfansoddwr medrus sydd yn creu byd cerddorol diddorol ac effeithiol. Roedd rhaid i ni ddyfalu pa offerynnau oedd yn chwarae ond roedd yr ysgrifennu mor idiomatig i'r ddau offeryn daethom i’r canlyniad mai Soddgrwth a Thelyn oedd yma. Fel chwaraeydd soddgrwth ei hun roedd Carwyn yn canmol yr ysgrifennu ar gyfer y soddgrwth yn fawr. Roedd rhai adrannau yn heriol dros ben i’w chwarae ond yn bosib megis bar 60 – sydd yn dangos gwaith ymchwil da. Ond ni fyddai rhai o’r harmonics yn y rhan agoriadol yn gweithio. Bydd yn ofalus gyda’r ysgrifennu ar gyfer y delyn, mae rhai adrannau i weld yn fwy addas ar gyfer y piano. Ar adegau byddai cael llai o nodau yn y cordiau yn fwy rhythmic ar y delyn yn arbennig ar depo Presto.

Ac felly rydym lawr i’r ddau olaf.

Ar y naill law mae gennym **Mustav Gahler** gwaith ar gyfer wythawd diddorol o offerynnau ac ar y llaw arall unawd piano *virtuosic* gan **Rwmianec.**

Teitl **Mustav Gahler** yw Scotopia sef “addasiadau’r llygaid i gyflyrau golau isel.” Dywed y cyfansoddwr “O ganlyniad, dylai fod naws o dywyllwch drwy’r adrannau tawel, a dylai pob moment egnïol deimlo mor ddiflanedig a phosib.” Mae defnydd da iawn o liwiau cerddorol yma.  Defnydd da o *polyrhythms* hefyd i greu teimlad ansefydlog mewn rhai adrannau o’r darn. Gan feddwl am y thema teimlodd Carwyn yr hoffai’r cyfansoddwr arddangos mwy o ddewrder gyda'r distawrwydd. Hynny ydi; gofyn i'r gynulleidfa addasu eu clustiau i'r sŵn tawel iawn, nes bod newid o pp i p yn amlwg, a bod mf yn swnio'n uchel iawn. Roedd y ddau ohonom hefyd yn teimlo gall y darn wneud mwy o ddefnydd o dechnegau mwy modern yr offerynnau, i helpu greu naws hyd yn oed yn fwy effeithiol. Ond roedd yn sicr taith gerddorol a’r cyfansoddwyr yn arddangos aeddfedrwydd wrth ysgrifennu yn hyderus i’r cyfuniad hwn o offerynnau.

Mae Ffantasia Cymuserol gan **Rwmiânec** yn gwthio’r chwaraewr i’r eithaf. Cryfderau y darn hwn yw y ffordd mae’n symud o un syniad i’r llall yn feistrolgar iawn. Eto polyrhythms diddorol iawn a patrymau rhythmic diddorol trwy gydol y darn, a byth yn teimlo'n ddi-angen. Braf fyddai gweld mwy o amrywiaeth yn maint y cordiau, mae yna parallel triads a fifths bron trwy gydol y darn, a byddai mwy o adrannau teneuach yn rhoi cyferbyniad da. Prif wendid y gwaith hwn yw fod rhai adrannau yn hollol amhosibl i’w chwarae. Ond heb os mae yna gyfansoddwr yma sydd yn gwybod sut i gynhyrfu a chreu drama.

Ac felly sut oedd cymharu y ddau yma? Yn y diwedd deuthum i’r casgliad bod **Mustav Gahler** wedi deall sut i strwythuro darn yn effeithiol, dangos sensitifrwydd wrth ddatblygu syniadau ac wedi cymryd gofal dros BOB agwedd o’r ysgrifennu. Roedd y daith gerddorol yn glir a’r sylw neilltuol i’r manylder yn dangos cyfansoddwr aeddfed dros ben.

Rydym yn gytun mai Mustav Gahler sydd yn haeddu Tlws y Cerddor Eisteddfod Dur a Mor 2025.